b'\n_START_ARTICLE_\nF\xc3\xa5f\xc3\xa4nga\n_START_PARAGRAPH_\nF\xc3\xa5f\xc3\xa4nga on Raumalla noin kolmen kilometrin p\xc3\xa4\xc3\xa4ss\xc3\xa4 kaupungin keskustasta Syv\xc3\xa4raumanlahden ja Otanlahden v\xc3\xa4liss\xc3\xa4 sijaitseva niemi. Se tunnetaan kaupunkilaisten virkistysalueena, jossa sijaitsevat muun muassa uimaranta, maauimala, kes\xc3\xa4teatteri sek\xc3\xa4 Kiikartorni-niminen n\xc3\xa4k\xc3\xb6torni. F\xc3\xa5f\xc3\xa4ngan l\xc3\xa4heisyydess\xc3\xa4 toimii my\xc3\xb6s Syv\xc3\xa4raumanlahden pienvenesatama. Alueen halki kulkee puistomainen Suvitie.\n_START_SECTION_\nHistoria\n_START_PARAGRAPH_\nF\xc3\xa5f\xc3\xa4ngan niemi on kruunun vanhaa lahjoitusmaata ja se on kuulunut Rauman kaupungille jo 1600-luvun alkupuolelta l\xc3\xa4htien. Niemen vanhin rakennus on 1850-luvulla rakennettu Nokan torppa ja uusin sen vieress\xc3\xa4 sijaitseva Kiikartorni, joka on valmistunut 1990-luvun alussa. Rauma on aiemmin ollut vilkas kylpyl\xc3\xa4paikka, ja F\xc3\xa5f\xc3\xa4nga on toiminut virkistysalueena jo 1800-luvun alkupuolella. Kylpyl\xc3\xa4 sijaitsi Kaivopuistossa niemen it\xc3\xa4puolella. 1900-luvun vaihteessa kaupunkilaiset rakensivat alueelta vuokratuille tonteille seitsem\xc3\xa4n yksityishuvilaa, jotka toisen maailmansodan j\xc3\xa4lkeen siirtyiv\xc3\xa4t yhdistysten ja yhteis\xc3\xb6jen haltuun. Tonttien vuokrasopimusten umpeuduttua p\xc3\xa4\xc3\xa4osa huviloista purettiin 1950- ja 1960-lukujen kuluessa. 1950-luvulla sinne F\xc3\xa5f\xc3\xa4naan valmistui viel\xc3\xa4 tanssilava sek\xc3\xa4 maauimala._NEWLINE_Alueella on tehty rakennusinventointi vuonna 2011. Maauimalan, kes\xc3\xa4teatterin ja n\xc3\xa4k\xc3\xb6tornin lis\xc3\xa4ksi inventointiin kuuluivat muun muassa 1900-luvun alussa rakennettu Lehtolan huvila, 1930-luvulta per\xc3\xa4isin olevat saunarakennus ja venevaja, vuonna 1917 valmistunut Merikylpyl\xc3\xa4 saunarakennuksineen, Nokan torppa, Rauman Ty\xc3\xb6v\xc3\xa4en Urheilijoiden tanssilava 1950-luvulta sek\xc3\xa4 1987 avattu veneilij\xc3\xb6ille tarkoitettu huoltoasema._NEWLINE_F\xc3\xa5f\xc3\xa4ngan alueelle on suunnitteilla kylpyl\xc3\xa4hotelli, jonka suunnitteluvaihe p\xc3\xa4\xc3\xa4ttyy kes\xc3\xa4ll\xc3\xa4 2015._NEWLINE_Nimityst\xc3\xa4 f\xc3\xa5f\xc3\xa4nga on k\xc3\xa4ytetty Ruotsissa maaper\xc3\xa4lt\xc3\xa4\xc3\xa4n k\xc3\xb6yhist\xc3\xa4 alueista, joiden viljely on ollut turhaa ("f\xc3\xa5f\xc3\xa4ngt, turhaan"). Tukholman S\xc3\xb6dermalmin it\xc3\xa4isimm\xc3\xa4ss\xc3\xa4 kolkassa, korkeimmalla kalliolla, on sijainnut tukkukauppias Fredrik Lundinin 1770 -luvulla rakentama huvila. Sanaa f\xc3\xa5f\xc3\xa4nga k\xc3\xa4ytet\xc3\xa4\xc3\xa4n Ruotsin kieless\xc3\xa4 huvilasta tai paviljongista, josta on hyv\xc3\xa4t n\xc3\xa4k\xc3\xb6alat.'